CELEX: 62021CN0379
Language: et
Date: 2021-06-17 00:00:00
Title: Kohtuasi C-379/21: Eelotsusetaotlus, mille on esitanud Sofiyski rayonen sad (Bulgaaria) 17. juunil 2021 – TBI Bank EAD

13.9.2021   
            
            
               ET
            
            
               Euroopa Liidu Teataja
            
            
               C 368/6
            
         
      Eelotsusetaotlus, mille on esitanud Sofiyski rayonen sad (Bulgaaria) 17. juunil 2021 – TBI Bank EAD
      (Kohtuasi C-379/21)
      (2021/C 368/04)
      Kohtumenetluse keel: bulgaaria
      
         Eelotsusetaotluse esitanud kohus
      
      Sofiyski rayonen sad (Bulgaaria)
      
         Põhikohtuasja pool
      
      
         Avaldaja põhikohtuasjas: TBI Bank EAD
      
         Eelotsuse küsimused
      
      
                  1.
               
               
                  Kas direktiivi 93/13/EMÜ (1) artikli 6 lõiget 1 tuleb tõlgendada nii, et menetlustes, milles võlgnik kuni maksekäsu tegemiseni ei osale, peab liikmesriigi kohus omal algatusel hindama lepingutingimuse ebaõiglast olemust ja ebaõiglase olemuse kahtluse korral jätma lepingutingimuse kohaldamata?
               
            
                  2.
               
               
                  Kas esimesele küsimusele jaatava vastuse andmise korral on liikmesriigi kohus kohustatud üldse keelduma viivitamatuks tasumiseks kohustava maksekäsu tegemisest, kui ainult üks osa nõudest põhineb tõenäoliselt ebaõiglasel lepingutingimusel, mis osaliselt määrab esitatud nõude suuruse, ning seda ka juhul, kui menetluses, milles võlgnik ei osale kuni viivitamatuks tasumiseks kohustava maksekäsu tegemiseni, ei ole võimalik kindlaks teha nõuete kõigi nende komponentide konkreetset suurust, mis põhinevad tingimustel, mille puhul ebaõiglase olemuse kahtlust ei ole?
               
            
                  3.
               
               
                  Kas esimesele küsimusele jaatava ja teisele küsimusele eitava vastuse andmise korral on liikmesriigi kohus kohustatud keelduma tasumiseks kohustava maksekäsu tegemisest nõude selle osa suhtes, mis tugineb ebaõiglasele tingimusele?
               
            
                  4.
               
               
                  Kas kolmandale küsimusele jaatava vastuse andmise korral on liikmesriigi kohus kohustatud – ning kui on, siis millistel tingimustel – võtma omal algatusel arvesse tingimuse ebaõiglasest olemusest tulenevaid tagajärgi, kui tal on olemas teave selle alusel tehtava makse kohta, muu hulgas nähes ette selle makse tasaarvestamise teiste lepingujärgsete kohustustega, nagu seda näeb ette liikmesriigi õigus sarnastel juhtudel?
               
            
                  5.
               
               
                  Kas teisele, kolmandale ja neljandale küsimusele jaatava vastuse andmise korral on kõrgema astme kohtu ettekirjutused, mille järgimine on madalama astme kohtule riigisisese õiguse kohaselt kohustuslik, liikmesriigi kohtule siduvad, kui need ei võta arvesse tarbijalepingu tingimuse ebaõiglase olemuse tagajärgi?
               
            
         (1)  Nõukogu 5. aprilli 1993. aasta direktiiv 93/13/EMÜ ebaõiglaste tingimuste kohta tarbijalepingutes (EÜT 1993, L 95, lk 29; ELT eriväljaanne 15/02, lk 288).